6 Yehova wangulutirizga kulongoro ndi Mozesi, ndipu wangukamba kuti:2 “Asani munthu wabuda ndipu wachita vinthu mwambula kugomezgeka kwaku Yehova+ mwakupusika munyaki pa vinthu vo wangumupaska kuti wamusungiyi+ pamwenga pa vinthu vo wangumupaska kuti wamukoleze, kwali wamubiya pamwenga kumuryiya,3 pamwenga wasaniya chinthu cho munthu munyaki wangutaya kweni wakana kuti ndiyu watondo, ndipu asani walapizga mwaboza kuti wabuda cha,+ wachitengi ivi:4 Asani wabuda ndipu we ndi mulandu, wawezengi chinthu cho wanguba, chinthu cho wanguphanga, chinthu cho wanguto mwachinyengu, chinthu cho wangupaskika kuti wasungi, chinthu cho wangutondo,5 pamwenga chinthu chechosi cho wangulapizga mwaboza. Waweziyengepu mwakukoliyana ndi mtengu wa chinthu cho,+ ndipu wasazgiyengepu chimoza mwa vigaŵa vinkhondi va mtengu waki. Waperekengi ku mweneku pa zuŵa lo amusaniya ndi mulandu.6 Wazengi ndi sembi ya mulandu kwa wasembi kuti wapereki kwaku Yehova. Ndipu waperekengi mbereri yinthulumi yambula kalema mwakukoliyana ndi mtengu wo ukuŵikika, kuti yije sembi ya mulandu.+7 Wasembi wabenekeriyengi ubudi wa munthu yo pa masu paku Yehova, ndipu Chiuta wamugowokiyengi chechosi cho wachita kuti wasaniriki ndi mulandu.”+8 Yehova wangulutirizga kulongoro ndi Mozesi ndipu wangukamba kuti:9 “Lamula Aroni ndipuso ŵana ŵaki anthulumi kuti, ‘Dangu la sembi yakupiriza ndi ili:+ Sembi yakupiriza yijengi pamotu wa paguŵa la sembi usiku wosi mpaka mlenji, ndipu motu ungazimwanga cha paguŵa la sembi.10 Wasembi wavwalengi vakuvwala vasalu va asembi,+ ndipu wavwalengi so kabunthu wasalu*+ kuti wabisi liŵavu laki. Pavuli paki, watuzgengepu vyotu*+ va sembi yakupiriza yo yanyeka ndi motu, ndipu waviŵikengi pafupi ndi guŵa la sembi.11 Pavuli paki, wazuwengi vakuvwala vaki+ ndi kuvwala vinyaki ndipu watongi vyotu ndi kuluta navu kumalu ngambula kufipiskika kubwalu kwa msasa.+12 Motu ulutirizgengi kukole paguŵa la sembi. Ungazimwanga cha. Wasembi wasonkhengepu nkhuni+ mlenji wewosi ndipu pachanya paki waŵikengepu sembi yakupiriza. Wasembi wawotchengi sembi za chimangu pamotu wo kuti zisunkhi josi.+13 Motu ulutirizgengi kukole paguŵa la sembi. Ungazimwanga cha.14 “‘Sonu dangu la sembi ya mbewu ndi ili:+ Yimwi ŵana anthulumi aku Aroni muperekengi sembi yeniyi pa masu paku Yehova panthazi pa guŵa la sembi.15 Yumoza waku yiwu watongi ufwa wakuzaza janja limoza wa sembi ya mbewu ndipuso mafuta ngaki nganyaki ndi libani losi lo le ku sembi ya mbewu. Iyu wawotchengi ufwa wo paguŵa la sembi kuti usunkhi josi. Yeniyi ndi sembi yakotcha ndi motu ya kafungu kamampha* yakumiya sembi yosi* kwaku Yehova.+16 Aroni ndi ŵana ŵaki anthulumi aryengi vo vajaku.+ Vinthu venivi apangiyengi viŵandi vambula chakutupisa ndipu aryiyengi mumalu ngakupaturika. Aryiyengi mubalaza la chihema chakukumanaku.+17 Pakupanga viŵandi vo, angasazgangaku chakutupisa cha.+ Ndaŵapaska nge chigaŵa chawu kutuliya pa sembi zangu zakotcha ndi motu.+ Chenichi ntchinthu chakupaturika ukongwa+ nge mo viliri ndi sembi ya ubudi kweniso sembi ya mulandu.18 Munthulumi weyosi pa ŵana aku Aroni, waryengi vinthu venivi.+ Chenichi ntchigaŵa chawu chambula kumala mu migonezi yawu yosi chakutuliya pa sembi zaku Yehova zakotcha ndi motu.+ Chechosi cho chakwaska vinthu venivi* chijengi chakupaturika.’”19 Yehova wangulongoro so ndi Mozesi kuti:20 “Pa zuŵa lo Aroni waŵikikengi nge wasembi, iyu ndi ŵana ŵaki anthulumi aperekengi vinthu ivi kwaku Yehova nge sembi:+ ufwa wakusilirika wakukwana chigaŵa chimoza mwa vigaŵa 10 va mwesu wa efa*+ nge sembi ya mbewu ya nyengu zosi,+ hafu ya ufwa wo ayiperekengi ndi mlenji ndipu hafu yinyaki ayiperekengi ndi mazulu.21 Yikazingikengi padinga ndi mafuta.+ Muzengi nayu yakusazgika umampha ndi mafuta ndipu muyiperekengi nge viŵandi vakumenyamenya va sembi ya mbewu kuti vije sembi ya kafungu kamampha* kwaku Yehova.22 Yumoza wa ŵana anthulumi aku Aroni yo wazamusere mumalu mwaki nge wasembi+ waziyiperekengi. Yiziperekekengi kwaku Yehova nge sembi yakupiriza yamphumphu ndipu yiziwotchekengi kuti yisunkhi josi. Lenili ndi dangu lambula kumala.23 Sembi yeyosi ya mbewu ya wasembi yijengi sembi yamphumphu. Yingaryikanga cha.”24 Yehova wangulongoro so ndi Mozesi, ndipu wangukamba kuti:25 “Kambiya Aroni ndi ŵana ŵaki anthulumi kuti, ‘Dangu la sembi ya ubudi ndi ili:+ Pamalu po mubayiya sembi yakupiriza ndipu mubayiyengi+ so sembi ya ubudi, pa masu paku Yehova. Chenichi ntchinthu chakupaturika ukongwa.26 Wasembi yo wapereka sembi ya ubudi ndiyu waryengi sembi yo.+ Wayiryiyengi mumalu ngakupaturika, mubalaza la chihema chakukumanaku.+27 “‘Chechosi cho chakwaska sembi yo chijengi chakupaturika. Ndipu asani munthu wanthonyeze ndopa za sembi yo pachakuvwala chaki, chakuvwala cho chichapikiyengi mumalu ngakupaturika.*28 Chiyaŵi chadongu cho mwabikiyamu nyama yo muchiswengi. Kweni asani mwayibikiya muchiyaŵi chamkuŵa, muchikwenthengi ndi kuchisuka ndi maji.29 “‘Munthulumi weyosi yo ngwasembi ndiyu waryengi sembi yo.+ Chenichi ntchinthu chakupaturika ukongwa.+30 Kweni asani ndopa za sembi ya ubudi asere nazu muchihema chakukumanaku kuti akazigwiriskiyi ntchitu pakubenekere maubudi mumalu ngakupaturika, nyama yaki yingaryikanga cha.+ Yiwotchekengi ndi motu.
tum_Latn